mteb/MultiEupSlovakGenderClassification huggingface dataset:
Vážená pani predsedajúca, na policajných autách po celej Európe si môžeme prečítať nápisy „pomáhať a chrániť“, „pomáhať a chrániť“. O to je šokujúcejšie, keď v rukách polície bezdôvodne vyhasínajú ľudské životy.  To je aj prípad slovenského občana, pána Jozefa Chovanca, ktorý sa vo februári 2018 nedočkal ani pomoci ani ochrany. Namiesto toho na ňom belgickí policajti 16 minút kľačali a z jeho utrpenia si robili žarty. Je nepochopiteľné, že informácie o tomto škandále sme sa dozvedeli až viac ako 2 roky po tejto tragickej udalosti.  Okamžite po zverejnení šokujúcich informácií o prejavoch brutality a extrémizmu sme začali konať. A je dobrou správou, že aj belgická polícia. Zriadila tímy na vyšetrenie tejto udalosti a na môj podnet začali byť vypočúvaní aj svedkovia. V tejto súvislosti chcem oceniť aj súčasný ústretový postoj pána De Mesmaekera, generálneho komisára belgickej federálnej polície. Ale až z najvyšších miest musel prísť tlak, aby sa stalo niečo, čo by malo byť samozrejmosťou. V tomto prípade teda potrebujeme poznať odpovede na otázky: Prečo sa to stalo? Prečo sme sa o tom dozvedeli až tak neskoro? A kedy bude vyvodená a nastolená spravodlivosť? Vážim si prácu všetkých poctivých policajtov, ale chcem zdôrazniť, že ľudský život a ľudské zdravie sú prvoradé. Až potom prichádzajú na rad rôzne procedúry.  Verím teda, že aj tento prípad bude vyriešený a vinníci budú potrestaní.  Verím, že aj náš apel povedie k tomu, aby policajné postupy sa zmenili tak, že naplnia podstatu poslania policajta a tým je pomáhať a chrániť. No a verím, že sa už nikdy nestane, aby neboli prípady policajnej brutality objektívne vyšetrené. Policajná brutalita a extrémizmus nemôžu mať v našej Únii miesto. Nech je aj dnešný deň venovaný pamiatke pána Jozefa Chovanca.
Vážená pani predsedajúca, áno, Macedónsko zmenilo aj názov svojej krajiny, aby vyhovelo Európskej únii, ale aj tak nedostalo pozvanie na rokovania, pretože francúzsky prezident spolu s podporou Dánska a Holandska zablokovali proces otvorenia týchto rokovaní. Myslím si, že to bol veľmi zlý signál, a teraz preto vítam iniciatívu Európskej komisie, ktorá určite obnoví aspoň z časti našu dôveryhodnosť ako globálneho hráča, ktorý sa snaží aspoň svoje krajiny, ktoré sa uchádzajú o členstvo v nej uspokojiť a umožniť im, aby sa tak aj stalo, keď splnia samozrejme všetky predpísané kritériá.  Tak isto táto nová metodológia umožní, aby tento proces bol viac dynamický, aby bol priehľadnejší, transparentnejší, to znamená, aby štáty vždy vedeli na čom sú, čo majú urobiť a aby sa už nedočkali takých nemilých prekvapení, ako to bolo na jeseň, keď sa mali začať tieto rokovania a sa nezačali. Myslím si, že je tu aj garancia pre členské štáty, že ...
Ďalším bodom programu je rozprava o týchto bodoch: – otázka na ústne zodpovedanie pre Radu o Prioritách EÚ na 67. zasadnutie Komisie OSN pre postavenie žien, ktorú predkladá Robert Biedroń v mene Výboru pre práva žien a rodovú rovnosť ( – otázka na ústne zodpovedanie pre Komisiu o Prioritách EÚ na 67. zasadnutie Komisie OSN pre postavenie žien, ktorú predkladá Robert Biedroń v mene Výboru pre práva žien a rodovú rovnosť (
Vážená pani predsedajúca, mechanizmus na podporu obnovy a odolnosti je bezprecedentným nástrojom, ktorý má pomôcť pri zmierňovaní sociálno-ekonomických dopadov pandémie, ale aj pri zvládnutí ďalších výziev, ktorým čelíme. Je preto nevyhnutné, aby sme tieto financie využili čo najefektívnejšie a aby boli dostupné rýchlo a bez zbytočných administratívnych prekážok. Členským štátom by mali byť zo strany Komisie poskytnuté podrobné usmernenia aplikovateľné v rámci národných odlišností. Zároveň by som chcela apelovať na to, aby bola Komisia ústretová v prípade objektívnych zmien plánov obnovy. V dnešnej rýchlo sa meniacej situácii, v rámci ktorej pribúdajú mnohé výzvy spojené s dopadmi vojny na Ukrajine, ako aj ďalšími socio-ekonomickými dopadmi ako zdražovanie, inflácia, je potrebné, aby členské štáty mali dostatočnú flexibilitu a možnosť predložiť zmeny odrážajúce ich potreby. Práve flexibilita prepojená s rýchlymi procesmi a jasnými pravidlami je kľúčom k tomu, aby boli ciele mechanizmu na podporu obnovy a odolnosti úspešné a dosiahnuteľné.
Ďalším bodom programu je rozprava o otázke na ústne zodpovedanie pre Komisiu o dohodách o pridružení týkajúcich sa účasti tretích krajín na programoch Únie, ktorú predkladajú Christian Ehler v mene Výboru pre priemysel, výskum a energetiku a Jean-Lin Lacapelle v mene Výboru pre zahraničné veci (
Vážená pani predsedajúca, konkurencieschopnosť je kľúčová pre našu bezpečnosť, ako aj pre živobytie našich občanov. Znepokojuje ma preto nedostatok konkrétnych krokov v záveroch Rady. Naviac včerajšie rozhodnutie o zákaze spaľovacích motorov aj v tomto kontexte považujem za gól do vlastnej bránky. Kroky na ochranu životného prostredia sú, samozrejme, správnou cestou. Nesmú však byť prijímané slepo. Musia brať do úvahy širší kontext vrátane geopolitického vývoja a celkovej ekonomickej situácie. Zoberme si príklad Slovenska a jeho sekundárnej závislosti na Číne prostredníctvom automobilového priemyslu. Na to, aby sme ochránili životné prostredie a zároveň posilnili konkurencieschopnosť, musíme spolupracovať s naším priemyslom. Rozhodnutia, akým je aj to včerajšie, ktoré pomáhajú čínskym spoločnostiam ovládnuť trh, však ohrozujú samotnú existenciu nášho priemyslu a ekonomickú bezpečnosť.
Pán predsedajúci, každý mesiac, každý týždeň, každý deň počúvame: Poľsko, Poľsko, Poľsko. Čo vám, preboha, to Poľsko urobilo? Mám k dispozícii rozsudok ústavného súdu Nemecka z Karlsruhe. Mám aj k dispozícii rozsudok poľského ústavného súdu. Z právno-procesného hľadiska medzi nimi nie je problém. Zdá sa však, že Poľsko si nemôže dovoliť to, čo Nemecko. Toto nie je politický problém. Toto je problém výkladu práva európskeho, výkladu práva ústavného a je potrebný dialóg. Ináč to nepôjde. Ináč potom vytvoríme Európsku úniu, kde pani von der Leyenová bude kráľovná, nebude treba súdy v národných štátoch a bude rozhodovať nejaká politická skupina. A pokiaľ sa týka Poľska, teraz po poľsky: Polska jest i będzie suwerennym państwem narodowym. Polska jest i będzie w Europie. Jestem Polakiem.
Vážený pán predsedajúci, nedávno tu bolo odhlasované, že Európania majú jesť viac hmyzu namiesto mäsa, pretože mäso/dobytok údajne produkuje skleníkové plyny, ktoré spôsobujú otepľovanie planéty. Bolo to schválené v rámci tej európskej potravinovej stratégie z Farmy na vidličku a v rámci toho už Európska komisia aj schválila nejaké dva typy húseníc alebo kobyliek, ktoré by ľudia mali jesť. Žiaľ, s touto poľnohospodárskou politikou to nie je oveľa lepšie, pretože aj tu je množstvo ekologických doslova nezmyslov a hlavne táto poľnohospodárska politika je dlhodobo nespravodlivá voči stredo- a východoeurópskym štátom, ktoré dostávajú niekoľkonásobne nižšiu podporu ako západoeurópski farmári. Slovensko bolo kedysi potravinovo sebestačnou krajinou. Dnes musí dovážať 1 000 kamiónov jedla denne, aby sme vôbec mali čo jesť. Aj to je výsledok nespravodlivo nastavených dotácií. Ak chcete túto poľnohospodársku politiku nazývať spoločnou, tak v prvom rade vyrovnajme výšky dotácií.
Vážená pani predsedajúca, stotožňujem sa s reguláciou sociálnych sietí v oblasti ochrany života, zdravia, mieru, ochrany práv žien pred násilím, v ochrane pred pornografiou a podobne. Nemôžem sa však stotožniť s reguláciou sociálnych sietí v oblasti trhu. Podľa môjho názoru to nabúrava trh, nabúrava to súťaž, nabúrava to to, čo je základom ekonomiky každého štátu, to znamená tržná ekonomika. Som tiež toho názoru, že regulácia sietí v oblasti trhu nebude na prospech spotrebiteľa. Môj názor je taký, že ochranu spotrebiteľa je potrebné zabezpečiť silnou právnou úpravou, súdnou právnou úpravou, a predovšetkým podporou občianskych združení v jednotlivých národných štátoch, ktorých povinnosťou je zaoberať sa ochranou spotrebiteľa. Preto nemôžem sa stotožniť v celej časti s aktom o digitálnom trhu.
Vážený pán predsedajúci, prečítal som si váš návrh na zmenu Európskej únie a musím povedať: to je čisté šialenstvo. Vy tu píšete, že chcete zrušiť právo veta a jednomyseľnosť v hlasovaní o kľúčových otázkach zahraničnej politiky a daniach. To znamená, aby o všetkom rozhodovali vládne strany v najväčších európskych štátoch. Ďalej píšete, že chcete posilniť prisťahovaleckú politiku, aby ste vykorenili našu identitu. Píšete, že chcete ovládnuť vzdelávacie inštitúcie, aby ste mohli mladým ľuďom na školách a univerzitách vymývať mozgy dúhovou agendou. Chcete prevziať, vraj potrebujete prevziať kompetencie v oblasti zdravotníctva, aby ste mohli manipulovať a strašiť ľudí prostredníctvom strachu o ich život a ich zdravie. Viete čo, milí progresívni kolegovia, ďakujeme, ale takúto budúcnosť nechceme a pokiaľ ja budem europoslancom, tak nikdy nebudem hlasovať za obmedzenie právomocí a suverenity mojej vlasti a občanov Slovenskej republiky a vždy budeme stáť proti takým, akí ste vy, ktorí chcete obmedziť demokraciu a rozhodovanie jednotlivých členských štátov.
Pani predsedajúca, v kontexte dnešnej diskusie očakávam, že Európska únia rozpozná právo na priaznivé životné prostredie. Ochrana životného prostredia stále nie je úspešne integrovaná do politík Európskej únie. Zoznamy vyhubených druhov sa neutešene rozrastajú. Klimatická kríza naberá na vážnosti. Napriek tomu sa nájde predseda národného parlamentu schopný označiť ochranu prírody za ekoterorizmus. Nenávistné prejavy a agresivita voči zástancom ochrany prírody a životného prostredia sú hrozivo rozšírené.  V politikách ako akúsi daň pokroku akceptujeme činnosti, ktoré poškodzujú životné prostredie a ohrozujú naše vlastné prežitie a prosperitu. My musíme garantovať právo všetkých občanov na priaznivé, zdravé, pestré a stabilné životné prostredie, a to rovnako v súčasnosti, ako aj pre budúce generácie. Ide o základné ľudské právo, ktoré je vo svojej podstate právom na život. EÚ musí mať toto právo zakotvené a musí ho vedieť zabezpečiť, brániť aj vymáhať.
Vážený pán predsedajúci, naši farmári volajú o pomoc. Ceny umelých hnojív rastú do neba a naša potravinová bezpečnosť je v ohrození. Prečo? Prečo sme dopustili túto priam narkomanskú závislosť od umelých hnojív a ďalej ju prehlbovali? Závislosť, ktorá nielen zabíja život v našej pôde, našich riekach, ale ohrozuje aj našu bezpečnosť. Pretože závislosť od umelých hnojív je aj závislosťou od fosílneho plynu a Putinovho režimu. Cestou von nie je prosíkanie Putina o lacný plyn. Cestou je zbavenie sa závislosti. Príroda je to najlepšie riešenie. Podporme napríklad využitie pôdnych baktérií, ktoré vedia priniesť nielen masívnu úsporu umelých hnojív, ale aj nižšie náklady a vyššiu úrodu. Áno, dá sa to aj v konvenčnom poľnohospodárstve. Reči o lacnejších umelých hnojivách nie sú o pomoci poľnohospodárom, ale agrochemickému priemyslu. Našu podporu si zaslúžia inovatívne firmy z celej Európy a, áno, aj zo Slovenska, ktoré prinášajú skutočné, prírode blízke riešenia. Je načase vrátiť život pôde, aby nám ona ďalej prinášala svoje dary. Dá sa to.
Čiže áno, aj naše autority potvrdili, že to obilie je plné nebezpečných chemikálií, ktoré na Slovensku povolené nie sú. A znevýhodňuje to aj slovenských poľnohospodárov, pretože tí musia dodržiavať vysoké normy, vysoké štandardy, ale ukrajinskí ich majú nižšie. Tak to likviduje aj slovenské európske poľnohospodárstvo.
Vážená pani predsedajúca, budujeme sociálnu Európu, v ktorej nikto nemôže zostať pozadu. Napriek tomu máme 18 miliónov detí žijúcich v chudobe. Toto je stav núdze, na ktorý musíme reagovať ako na európskej úrovni, tak aj na národnej a regionálnej. Každá tretia rodina s deťmi je na Slovensku v dôsledku krízy a inflácie ohrozená chudobou. Najhoršie sú na tom jednorodičovské domácnosti, ktoré majú viac detí. Chudoba je rizikový faktor zvyšujúci pravdepodobnosť, že dieťa sa stretne s nedostatočnou výživou, slabou zdravotnou starostlivosťou, slabým vzdelaním, kriminalitou, násilím v rámci rodiny alebo inými patologickými javmi. Podľa vedcov chudoba znižuje šance dieťaťa napĺňať svoj potenciál a žiť kvalitný život. Záruka pre deti je výborný inštrument na skvalitnenie života detí žijúcich v chudobe. Členské štáty na to vyčlenili peniaze z ESF+, Slovensko dokonca vyčlenilo viac ako 14 %. Teraz je najdôležitejšie ustriehnuť, aby sa zdroje naozaj dostali ku každému jednému dieťaťu v núdzi. Toto považujem za najdôležitejšiu úlohu, v ktorej európske inštitúcie musia zohrať kľúčovú rolu a nespoliehať sa len na politickú vôľu národných vlád a politikov, ktoré deti zvyknú prehliadať, pretože deti zatiaľ nedokážu voliť.
Aj vy si uvedomíte, že ste ich roky jedli. To je realita v niektorých častiach Európy vrátane Slovenska. A nielen kontaminácia: 7,5 % mladých ľudí na Slovensku má zvýšené hodnoty PFAS-ov vo svojej krvi, nezničiteľných toxických látok. Stále poriadne neriešime príčinu týchto problémov. Namiesto toho trpíme následkami. Toxickou katastrofou, kontamináciou PFAS v Antverpách, až po PCB na východe Slovenska. A všade na naokolo, pretože tieto chemikálie sa nachádzajú dokonca aj vo vysokohorských plesách v slovenských Tatrách. Vedeli sme, že sú problém, ale nekonali sme. Treba odstrániť konečne príčiny tejto katastrofy. Toxické chemikálie ako PFAS musíme nahradiť, a to bez nových pravidiel pre chemikálie naozaj nejde. Loptička je teraz na strane Komisie a ľudia naprieč celou Európou nasledujú.
Vážený pán predsedajúci, extrémizmus a neofašizmus dlhodobo naberá v Európe na sile. Dnes sú fašisti dokonca súčasťou mnohých parlamentov či vlád. Popierajú holokaust či velebia fašistický režim. Musíme si prestať zamieňať slobodu slova so šírením neofašistickej ideológie. Dámy a páni, začnime sa konečne správať k fašistom a k extrémistom ako ku zločincom. Velebenie fašizmu vidíme v mnohých krajinách. Heilujúcich stopäťdesiat fašistov v Taliansku nemôže prehliadať ani talianska vláda, ani Brusel. Rovnakých fašistov nájdeme v celej Európe a dokonca aj u nás, v mojej krajine, na Slovensku. Neofašisti dokonca kandidujú na najvyššie funkcie vrátane kandidatúry na prezidenta, tak ako je tomu aj v mojej krajine. Ak by velebili fašisti teroristov al-Káidy, boli by dnes v base. Keďže ich idolmi sú Hitler, Mussolini, Tiso či Breivik, tak to prehliadame. Neofašistom musíme nastaviť zrkadlo a dookola im hovoriť: „Holokaust sa stal. Nacizmus je zlo. Fašizmus je terorizmus.“ Poviem vám vlastnú skúsenosť s fašistami, keď sa vyhrážali, že znásilnia moju cigánsku manželku, po jednom zabijú moje negerské deti a pod oknami nášho domu nás niekto sledoval. Polícia tomu nevenovala dostatočnú pozornosť. A tak ako to býva zvykom, páchateľa nevypátrali. Dámy a páni, ako je možné, že terorizmus je pre nás červenou čiarou, no fašizmus spoločnosť toleruje? Neofašizmus je rovnakým zlom ako terorizmus. A k tým, ktorí fašizmus šíria, sa musíme postaviť rovnako razantne ako k tým, ktorí šíria terorizmus.
Vážený pán predsedajúci, kolegyne a kolegovia, súčasné ekonomické oživenie je sprevádzané nárastom cien energií, ale aj tak ako sme vždy krízové javy dokázali prekonať spoločnými európskymi riešeniami, tak som presvedčený, že východiskom zo súčasnej situácie opäť sú spoločné riešenia aj v energetickej oblasti.  Práve európska spolupráca vo výskume a vývoji v prepojení infraštruktúry, ako aj v spoločných nákupoch vybraných energetických surovín môže viesť ku lepšiemu využitiu zdrojov, lepšej efektívnosti, čo sa prejaví nielen v lepšej konkurencieschopnosti našich výrobkov, ale aj v lepších cenách pre našich občanov. Európska únia bola vždy svetovým lídrom v nastavovaní vysokých štandardov pri šetrení cien energií a pri ochrane klímy. V kontexte skončeného klimatického samitu a cieľov, ktoré sme si stanovili, je nutné povedať, že akékoľvek snahy o znižovanie emisií budú zbytočné, ak sa do nich nezapoja aj krajiny, ktoré znečisťujú najviac.  Musíme realizovať aktívnu a účinnú klimatickú a energetickú diplomaciu aj preto, aby iní preberali naše environmentálne štandardy. Nesmieme pritom poškodzovať našu ekonomiku a najmä malé a stredné podniky, ktoré nesú najväčšiu záťaž rôznych regulácií a aj významne sa podieľajú na platbách za energie. Aktuálny stav, keď čelíme bezprecedentnému zdražovaniu a energetickej kríze, by mal byť pre nás výzvou na dokončenie reálnej energetickej únie. Len tak dokážeme krízu prekonať a pripraviť sa na nové výzvy, ktoré nás čakajú.
Vážený pán predsedajúci, produkty s označením šetrné k životnému prostrediu, priateľské ku klíme či výrobok z udržateľne obhospodarovaných lesov. Certifikačné schémy vo veľkom referujú na ochranu životného prostredia, no zdá sa, že až príliš často len vytvárajú dojem. Pritom sa tešia naozaj veľkej dôvere, a tak by za žiadnych okolností nemali byť založené na skratkovitých, nepresných, čiastočných či dokonca zavádzajúcich informáciách. Dôsledky sú totiž veľmi vážne.  Jeden príklad za všetky: dnes posledná zlatá baňa Lukašenkovho režimu, bieloruské pralesy sú devastované a drevo z nich je vo veľkom predávané v Európe ako produkt udržateľného lesného hospodárstva. Každá certifikačná schéma aj auditný systém musí byť podrobený nezávislej kontrole odolnosti voči podvodom a machináciami.  Smernica bude spotrebiteľov chrániť pred nepravdivými tvrdeniami a bude podporovať úprimnú snahu certifikačných schém o skutočný príspevok v oblasti ochrany životného prostredia, klímy či hospodárenia v lesoch. A ja jej prijatie veľmi vítam.
Vážený pán predsedajúci, pani komisárka. Áno, za rok od začiatku vojny na Ukrajine sa úplne prepísala energetická mapa Európy. Určite je pozitívne, že Európa hľadala a aj do istej miery sa jej podarilo nájsť alternatívnych dodávateľov plynu. Tu sa chcem hlavne spýtať a pokračovať vlastne v logike tej predchádzajúcej otázky, keďže naozaj vieme, že táto zima bola k nám ohľaduplná, ale tá ďalšia nemusí byť. A tak isto ten LNG, čo sa týka tej Číny, tá bude určite viac prítomnejšia na tom trhu a dá sa povedať, že tie zásobníky, ktoré dnes stále sú naplnené asi na 55 percent, nebudú možno môcť byť doplnené do tých 90 percent do novembra. Aké máte argumenty? Ešte aj ďalšie, čo ste už spomenuli, že sa to podarí urobiť?
Pani komisárka, neobmedzený prístup k cenovo dostupným liekom pre našich občanov pokladám za prioritu pre záver tohto legislatívneho obdobia. Je škoda, že sa tomu venujeme až v posledných mesiacoch. Pre občanov členských štátov Európskej únie je prístup k liekom existenčne dôležitá téma a ako spravodajkyňa pre revíziu všeobecných pravidiel o liekoch chcem spraviť všetko preto, aby sme raz a navždy zaviedli dlhodobé riešenia na predchádzanie nedostatku liekov. Slovensko je bohužiaľ dlhodobo na chvoste Európskej únie v dĺžke uvádzania inovatívnych liekov na slovenský trh. Slovenskí občania musia čakať v priemere 2 roky na už schválený liek, ktorý je bezpečný a efektívny. Európska únia môže, a musí, urobiť viac v spolupráci s národnými inštitúciami, aby zabezpečila, že členské štáty, ako je napríklad Slovensko, budú mať prístup k inovatívnym liekom pre deti, pre onkologických pacientov alebo pacientov so zriedkavými chorobami vrátane generických liekov. Rovnako vyzývam farmaceutický priemysel a inštitúcie Únie a národné orgány, aby zasiahli pri nekontrolovanom reexporte liekov. Pretože nečinnosť vedie k zvyšovaniu cien, ale hlavne k rozšíreniu nedostatku, či už v členských štátoch Európskej únie, iných, alebo aj u nás na Slovensku. Hovorím to aj ako mama. Chýbajú nám lieky pre deti, takže musíme s tým niečo urobiť. Lieky nemajú byť na kšeftovanie. Majú byť na to, aby slúžili ľuďom v Európskej únii.
Vážený pán predsedajúci, zdá sa, že ten zoznam štátov porušujúcich európske hodnoty sa postupne nejako rozrastá. Už to nie je len Maďarsko a Poľsko ako tradične, ale už je to aj Španielsko, Malta a Grécko a časom to budú aj ďalší. Skrátka všetky štáty, ktoré odmietajú dúhovú agendu alebo ktoré tvrdšie zasiahnu proti imigrantom. Naopak, medzi porušovateľmi práva napríklad chýba súčasná slovenská vláda, ktorá sa rozhodla vládnuť aj rok po odvolaní v parlamente, ktorá porušuje ústavu a ide totálne proti vôli občanov. Prečo? No jednoducho preto, že slovenský premiér Heger chodí do Bruselu po kolenách a poslušne splní každé želanie, každý príkaz z Európskej komisie. Neklamme sa a neklamme ani ľudí. Tieto správy o právnom štáte nemajú absolútne nič spoločné s nejakým dodržiavaním alebo nedodržiavaním práva. Je to len čistá politika a často najbližšie k porušovaniu právnych zásad alebo dokonca európskych hodnôt má práve Európska komisia.
Vážený pán predsedajúci, extrémizmus nikdy nič dobré pre ľudstvo nepriniesol. Je zlý pravicový extrémizmus, je zlý ľavicový extrémizmus, je zlý konzervatívny extrémizmus a je zlý liberálny extrémizmus. Správa Freda Matića je produktom liberálneho extrémizmu, a preto ju nemôžem akceptovať ani podporiť.  Vážim si práva žien, osôb LGBT, ale najviac si vážim práva dieťaťa, právo na jeho život, právo na prirodzeného otca a matku. Práva rodičov na výchovu detí sú nenahraditeľné. Na rozhodovaní o ich zdraví nemôže rozhodovať Brusel, o tom či budú vakcinované alebo nevakcinované, o tom musia rozhodnúť sami. Vážení europoslanci, vážení priatelia, dieťa nie je tovar. Dieťa je ľudská bytosť.
Vážená pani predsedajúca, bez obnovy ekosystémov, bez obnovy ekosystémových funkcií a bez obnovy biodiverzity poľnohospodárstvo, lesníctvo a rybárstvo klimatickú krízu jednoducho nezvládnu.  Keby som nebol členom tohto Parlamentu, som podpísaný pod výzvu tisícov vedcov a vedkýň, ktorí apelujú na Parlament, aby reflektovali na vedu a reflektovali na hrozivý stav našej prírody, našich druhov, našich ekosystémov, do ktorých sme ich dotlačili. Veda bola pre mňa vždy spoľahlivým spoločníkom a navigáciou v zložitom svete. Vidíme však prebujnenú partokraciu, ktorá sa snaží prekrúcať fakty a ohýbať realitu, a dokonca neváha brániť svojim členom slobodne hlasovať. Chcem veriť, že v tomto Parlamente zostal dostatok rozumu, svedomia a odvahy, aby sme dokázali tento problém prekonať a zahlasovať za ambicióznu obnovu prírody. Je to kľúčové, ide o život a ide o budúcnosť.
Vážený pán predsedajúci, dlhodobo považujem celkový úžitok spotrebiteľa za hlavný cieľ pri jeho ochrane aj pri tvorbe pravidiel na trhu. Úžitok spotrebiteľa zahŕňa, samozrejme, aj vplyv na životné prostredie.  To znamená, že by sme nemali robiť zelené opatrenia bez toho, aby sme poznali ich celkový dosah. Bez dát a analýz sa nám ľahko môže stať, že efekt bude úplne opačný. Mali by sme sa poučiť z prípadov podpory biomasy alebo repky olejnej.  Odborníci v štúdii pre výbor IMCO hovoria, že navrhované povinné predlžovanie životnosti produktov môže mať aj negatíva, a odporúčajú preto mäkkú reguláciu, teda napríklad zlepšenie informovanosti spotrebiteľov o tom, aká je očakávaná životnosť alebo opraviteľnosť výrobkov. S týmto súhlasím aj ja.  Táto správa však navrhuje to, čo odborníci v danej štúdii vo všeobecnosti neodporúčajú, teda tvrdú reguláciu. Keďže opatrenia odporúčané v tomto návrhu nie sú podporené dôkazmi a analýzami, práve naopak, nemôžem toto znenie podporiť.